Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle - Yhteisön säännöstön päivittäminen ja yksinkertaistaminen { SEK(2003) 165 } /* KOM/2003/0071 lopull. */





KOMISSION TIEDONANTO NEUVOSTOLLE, EUROOPAN PARLAMENTILLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE - Yhteisön säännöstön päivittäminen ja yksinkertaistaminen { SEK(2003) 165 } SISÄLLYSLUETTELO Tiivistelmä Toimintapuitteet 1. Tavoite 1: Yhteisön säännöstön yksinkertaistaminen Toimi A: Priorisointi-indikaattorit Toimi B: Komission prioriteetit ensimmäisessä vaiheessa (helmi-syyskuu 2003) Toimi C: Menetelmä ja menettelyt 2. Tavoite 2: Yhteisön lainsäädännön konsolidointi on saatettava loppuun ja pidettävä tiukasti ajan tasalla 3. Tavoite 3: Kodifiointi 4. Tavoite 4: Yhteisön säännöstön organisoinnin ja esitystavan tarkastelu Toimi A: Voimassa olevan lainsäädännön selventäminen Toimi B: Aktiivisen ja yleisesti sovellettavan säännöstön esittäminen Toimi C: Luotettavat ja hyödylliset apuvälineet 5. Tavoite 5: Avoimuuden ja tehokkaan valvonnan takaaminen poliittisella ja teknisellä tasolla 6. Tavoite 6: Toimivan täytäntöönpanostrategian laatiminen Toimielinten välinen yhteistyö Hyvien toimintatapojen soveltaminen säännöstön jatkuvan ylläpidon varmistamiseksi Tarvittavien resurssien turvaaminen 7. Seuraavat vaiheet Liite 1: Tiivistelmä toimintapuitteisiin sisältyvistä aloitteista Liite 2: Luettelo yksinkertaistamiseen liittyvistä hankkeista Liite 3: Yksinkertaistamiseen liittyvät lainsäädäntöehdotukset, jotka komissio on hyväksynyt ja jotka ovat käsiteltävinä muissa toimielimissä Tähän tiedonantoon liittyvässä komission yksiköiden valmisteluasiakirjassa (SEK(2003) 65) annetaan tarkempia tietoja määritelmistä ja komission suunnittelemista toimista. Tiivistelmä Tällä tiedonannolla viedään eteenpäin kesäkuussa 2002 esitettyä komission aloitetta lainsäädännön parantamisesta ja täytetään näin sen toimintasuunnitelmassa annettu sitoumus käynnistää aloitteita, jotka koskevat yhteisön nykyiseen säännöstöön liittyvää politiikkaa. Keskeisellä sijalla toimeksiannossa on tavoite luotettavan, ajantasaisen ja käyttäjäystävällisen EY-lainsäädännön turvaamisesta kansalaisten, työntekijöiden ja yritysten eduksi. Tavoite esitettiin komission valkoisessa kirjassa eurooppalaisesta hallintotavasta ja komission toimissa Lissabonin strategian edistämiseksi, ja muut yhteisön toimielimet ja elimet sekä sidosryhmät ja kansalaiset hyväksyivät sen yksimielisesti. Kansalaiset ja toimijat ovat enimmäkseen tekemisissä lainsäädännön kanssa, josta jäsenvaltiot vastaavat, mutta yhteisön on annettava hyvä esimerkki. Nyt on aika ryhtyä konkreettisiin toimiin, ja komissio kehottaa jäsenvaltioita täydentämään toimia yhtenäisellä sitoutumisella niihin. Kesäkuussa 2002 esitetyllä lainsäädännön parantamista koskevalla komission aloitteella pyritään varmistamaan, että yhteisön päivittäisessä lainsäädäntötyössä edistetään lainsäädännön parantamista (johon toimintasuunnitelmassa esitettiin eri toimenpiteitä). Siinä halutaan myös kiinnittää huomiota nykyiseen yhteisön lainsäädäntöön, joka joissakin tapauksissa on useita vuosikymmeniä vanhaa. Voimassa olevan lainsäädännön organisointia, esitystapaa ja suhteellisuutta ei ole Euroopan yhteisöjen perustamisesta lähtien koskaan tarkasteltu kattavasti. Tässä tiedonannossa ja siinä ehdotetuissa toimintapuitteissa esitetään tällaista toimintamallia. Jos se saa täyden poliittisen tuen, sillä voidaan * poistaa "kuolleet osat" eli lakitekstit, jotka ovat vanhentuneita; näin saadaan vähennettyä merkittävästi yhteisön lainsäädännön määrää muuttamatta sen oikeudellista asemaa * kirjoittaa lakitekstejä uudelleen, jotta niistä saadaan yhtenäisempiä ja ymmärrettävämpiä; tälläkään ei muuteta niiden oikeudellista asemaa * parantaa yhteisön säännöstön esitystapaa ja kehittää käyttäjäystävällisempiä tapoja tutustua yhteisön lainsäädäntöön ja käyttää sitä * käynnistää pitkä prosessi nykyisen lainsäädännön ja politiikan vähittäistä ajantasaistamista ja yksinkertaistamista varten; tarkoituksena ei ole purkaa sääntelyä tai vähentää lainsäädäntöä vaan korvata aiemmat poliittiset toimintatavat paremmin mukautetuilla ja suhteutetuilla sääntelyvälineillä. Ehdotetuissa puitteissa määritellään kuusi tavoitetta, joihin kuhunkin liittyy joukko erityistoimia. Komissio ehdottaa yksinkertaistamisohjelmassa (joulukuuhun 2004 mennessä) esimerkkejä prioriteetti-indikaattoreista, joiden perusteella se määrittää prioriteettinsa tapauskohtaisesti. Prioriteetit vaihetta I varten (syyskuuhun 2003 mennessä) on annettu. Komissio jatkaa toimia muiden toimielinten ja sidosryhmien kanssa käytävien keskustelujen perusteella kahdessa vaiheessa (maaliskuuhun 2004 ja joulukuuhun 2004 mennessä). Ajantasaisen, luotettavan ja käyttäjäystävällisen EY-lainsäädännön varmistaminen vaatii useita toimia. Ensinnäkin nykyinen säännöstö on konsolidoitava. Tämä saadaan päätökseen vuoden 2003 puoliväliin mennessä, ja jatkossa se tehdään automaattisesti, kun voimassa olevaa lainsäädäntöä muutetaan. Toiseksi käynnissä olevaa kodifiointialoitetta on tehostettava, se on asetettava etusijalle ja sille on annettava mukautettu ja nopeutettu käsittely parlamentissa ja neuvostossa. Kolmanneksi ehdotetaan selkeämmin esitettävää aktiivista ja yleisesti sovellettavaa lainsäädäntöä. Tarkoituksena on parantaa yhteisön säännöstön esitystapaa ja helpottaa yhteisön lainsäädäntöön tutustumista ja sen käyttöä. Tämä edellyttää vanhentuneen lainsäädännön poistamista virallisella kumoamisella tai muilla keinoilla. Aiempi ja nykyinen lainsäädäntö säilyvät aina saatavilla erityistarpeita varten Celex-tietokannassa, mutta aktiivisen ja yleisesti sovellettavan lainsäädännön parempi esitystapa tekee yhteisön keskeisen lainsäädännön käytön ja lukemisen helpommaksi kansalaisille ja muille sidosryhmille, koska tärkeimmistä apuvälineistä (Eur-Lexistä ja voimassa olevan lainsäädännön luettelosta) tulee tarkempia, huomattavasti suppeampia ja käyttäjäystävällisempiä. Saavutukset jäävät kuitenkin vähäisiksi ilman prosessin avoimuutta ja vahvaa poliittista sitoutumista ja valvontaa samoin kuin riittäviä resursseja - näihin on kaikkien toimielinten osallistuttava. Komissio toteuttaa toimintapuitteiden yhteydessä saavutetusta edistyksestä puolivuosittaisen tarkastelun vuoteen 2004 asti. Muiden toimielinten olisi harkittava, miten ne voivat parhaiten poliittisesti valvoa ja vahvistaa edistystä. Edistystä tietenkin haittaa, jos yksinkertaistamis- ja kodifiointiehdotusten hyväksymiseen ei sovelleta prioriteettikäsittelyä, ja näin ollen on olennaisen tärkeää tehdä toimielinten välinen sopimus lainsäädännön parantamisesta. Komissio on ehdottanut konkreettista ja kunnianhimoista toimintasuunnitelmaa, joka ulottuu vuoden 2004 loppuun. Euroopan parlamentilta ja Eurooppa-neuvostolta toivotaan tämän vuoksi positiivista poliittista vastausta pikaisesti. KOMISSION TIEDONANTO NEUVOSTOLLE, EUROOPAN PARLAMENTILLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE - Yhteisön säännöstön päivittäminen ja yksinkertaistaminen Toimintapuitteet Lainsäädäntö on unionin taloudellisen ja poliittisen menestyksen keskeinen tekijä. Sen avulla on luotu tärkeitä uusia oikeuksia kansalaisille ja työntekijöille ja avattu Euroopan laajuiset markkinat. Monilla aloilla on pystytty yhdistämään 15 erillistä kansallista lakia yhdeksi lainsäädännöksi, jota sovelletaan kaikkialla unionissa. Edut ovat kaikkien nähtävissä. Hallitukset, kansalaiset ja yritykset kritisoivat kuitenkin toisinaan lakien raskautta ja monimutkaisuutta tekemättä kuitenkaan aina eroa yhteisön lainsäädännön ja jäsenvaltioissa kyseisen lainsäädännön täytäntöönpanevan lainsäädännön välillä. Joskus nämä käsitykset purkautuvat yleiseksi vaatimukseksi, että kaikkea EU:n lainsäädäntöä olisi jyrkästi vähennettävä. Komissio torjuu tiukasti tällaiset vaatimukset. Tässä tiedonannossa vahvistetaan komission määrätietoinen päätös jatkaa sovittuja lainsäädännön uudistuksia, joilla varmistetaan, että yhteisön säännöt ovat selviä, ymmärrettäviä ja oikeassa suhteessa perusteltuihin tavoitteisiinsa nähden. Tiedonannolla täytetään lainsäädännön parantamista koskevassa komission toimintasuunnitelmassa 2002 annetut sitoumukset ja toistetaan Eurooppa-neuvostolle annetussa yhteenvetoraportissa esitetyt viestit. Voimassa olevia oikeudellisia sääntöjä on mahdollisuuksien mukaan päivitettävä ja yksinkertaistettava ja - jos ne ovat hajautettuina eri säädöksiin - keskitettävä ne yhteen helppokäyttöiseen säädökseen konsolidointi- ja kodifiointiprosessin avulla. Kun otetaan huomioon kymmenen uuden jäsenvaltion liittyminen toukokuussa 2004 ja sen seurauksena lisääntyvät viralliset kielet, joille lainsäädäntö on käännettävä, on selvää, että tehtävä on tärkeä ja kiireellinen. Tässä tiedonannossa tarjotaan yhtenäiset ja tarkat toimintapuitteet, joilla tarpeen mukaan päivitetään ja yksinkertaistetaan voimassaolevaa ja velvoittavaa yhteisön johdettua oikeutta. Säännöstön (aquis) käsitteelle ei ole annettu yhtä täsmällistä määritelmää: joissakin yhteyksissä käytetään erittäin laajaa määritelmää, johon kuuluvat perustamissopimusten lisäksi asetukset, direktiivit ja päätökset, yhteisöjen tuomioistuimen oikeuskäytäntö sekä ei-sitovat tekstit kuten päätöslauselmat ja suositukset. Tässä tiedonannossa, ainakin ensimmäisessä vaiheessa, on asianmukaisempaa käyttää suppeampaa määritelmää. Näin ollen tässä tiedonannossa säännöstöllä (aquis) tarkoitetaan velvoittavaa johdettua oikeutta eli asetuksia, direktiivejä ja päätöksiä EY:n perustamissopimuksen 249 artiklan mukaisesti. Tämän lainsäädännön määrä vuoden 2002 lopulla oli noin 97 000 virallisen lehden sivua. Toimintapuitteisiin sisältyy kuusi tavoitetta, ja näistä kuhunkin kuuluu joukko keskeisiä toimia, joilla pyritään saamaan lainsäädännöstä tarkempaa, helppokäyttöisempää ja ajantasaisempaa. Tavoitteista ja niihin liittyvistä toimista esitetään tiivistelmä liitteessä 1. Tavoitteessa 1 esitetään ehdotetut toimet, joita tarvitaan lainsäädännön yksinkertaistamiseksi, ja indikaattorit, joihin ensisijaiset yksinkertaistamistoimet perustuvat. Siinä esitetään alat, joiden yksinkertaistamispotentiaalia tarkastellaan yksinkertaistamisohjelman vaiheessa I (helmikuusta syyskuuhun 2003). Ohjelman vaiheissa II (lokakuusta 2003 maaliskuuhun 2004) ja III (huhtikuusta 2004 saman vuoden loppuun) jatketaan lainsäädännön tarkastelua ja pyritään löytämään yksinkertaistamiskohteita. Silloin esitetään myös komission viralliset ehdotukset lainsäädännön yksinkertaistamiseksi. Tavoitteissa 2-4 kuvataan toimenpiteitä (konsolidointia, kodifiointia ja kumoamista), joilla pyritään varmistamaan yhteisön lainsäädännön ajantasaisuus, luotettavuus ja helppokäyttöisyys. Tavoitteilla 5 ja 6 täydennetään toimintapuitteita luonnostelemalla, miten työ toteutetaan ja miten prosessin poliittinen ja tekninen valvonta hoidetaan. 1. TAVOITE 1: YHTEISÖN SÄÄNNÖSTÖN YKSINKERTAISTAMINEN Komissio on viime vuosina toiminut aktiivisesti EU:n lainsäädännön yksinkertaistamiseksi ja parantamiseksi muutoinkin tekemällä merkittäviä uudistuksia lainsäädäntömenettelyyn ja usein myös sen perustana olevaan politiikkaan. Näin se on pyrkinyt hyödyttämään suoraan lainsäädännön käyttäjiä. Tässä tiedonannossa yksinkertaistamiseen viitataan laajassa merkityksessä. Yksinkertaistaminen voi toisaalta tarkoittaa lainsäädännön muuttamista ilman sen perustana olevaan politiikkaan vaikuttamista. Tämä voi olla relevanttia, kun esimerkiksi saatavilla on nykyistä tehokkaampia tai paremmin suhteutettuja lainsäädäntövälineitä ja -tekniikoita. Tämä vastaa tavanomaista lähestymistapaa, jossa suhtaudutaan neutraalisti taustalla oleviin poliittisiin valintoihin. Toisaalta yksinkertaistaminen voi myös tarkoittaa toimia, joilla pyritään yksinkertaistamaan politiikan asiasisältöä, esimerkiksi sen tavoitteita tai soveltamisalaa. Tällöin saattaa olla tarpeen mukauttaa lainsäädäntömenettelyä tai jopa muuttaa se kokonaan. Yksinkertaistaminen on monimutkainen ja hajanainen prosessi ja edellyttää huomattavia resursseja, ja aiemmin onkin käynyt niin, että yksinkertaistamispyrkimykset ovat pirstaloituneet eivätkä tulokset ole vastanneet odotuksia. Komissio on tehnyt yksinkertaistamisehdotuksia suhteellisen harvoin, eivätkä parlamentti ja neuvosto ole asettaneet niitä kovinkaan usein etusijalle. Yhteisön johdetun oikeuden yksinkertaistaminen on asettava tärkeämmäksi poliittiseksi prioriteetiksi, ja sen on perustuttava tarkasti määriteltyyn ja johdonmukaiseen strategiaan, joka edellyttää vahvaa poliittista taustatukea ja aktiivista poliittista valvontaa kaikissa toimielimissä. Yhteisön lainsäädännön yksinkertaistamiseen (tavoitteeseen 1) liittyvät kolme tärkeintä toimea ovat seuraavat: * Ensin kehitetään priorisointi-indikaattorit, joiden perusteella yhteisön säännöstöä ja periaatteita voidaan tarkastella tapauskohtaisesti, jotta löydetään priorisoitavat politiikanalat, joilla lainsäädäntöä voitaisiin mahdollisesti yksinkertaistaa (toimi A). * Toiseksi komissio esittää näiden indikaattoreiden perusteella asiakirjan, jossa on alustava luettelo valituista poliittisista prioriteettialoista, jotta voidaan tarkastella niiden yksinkertaistamismahdollisuuksia (vaihe I helmikuusta syyskuuhun 2003). Tämän jälkeen on vielä kaksi vaihetta: vaihe II, joka toteutetaan lokakuusta 2003 maaliskuuhun 2004, sekä vaihe III, joka toteutetaan huhtikuusta 2004 saman vuoden loppuun (toimi B). * Kolmanneksi hyväksytään menetelmä ja menettelyt, joiden avulla laaditaan komission yksinkertaistamisehdotukset ja -prosessit (toimi C). Näitä kolmea toimea kuvataan tarkemmin seuraavassa. Toimi A: Priorisointi-indikaattorit Monia erilaisia indikaattoreita voitaisiin soveltaa prioriteettien määrittämiseksi eri politiikanaloilla tulevaa yksinkertaistamista varten (ja myös kodifiointia varten; ks. tavoite 3). Taulukossa 1 ehdotettuja indikaattoreita on näin ollen sovellettava tapauskohtaisesti, jotta voitaisiin määrittää kunkin politiikanalan suhteellinen prioriteettiasema lainsäädännön yksinkertaistamisen kannalta. Nykyisen lainsäädännön yksinkertaistamismahdollisuudet voivat tietenkin tulla esiin myös lainsäädäntötyössä, joka jo - laajemmista poliittisista syistä - on käynnissä, tai silloin kun poliittisia tarkistuksia on suunniteltu. Taulukko 1: Esimerkkejä priorisointi-indikaattoreista tapauskohtaisesti 1. Tietyn politiikanalan merkitys, joka arvioidaan kahdella indikaattorilla: - politiikanalan suhteellinen merkitys Euroopan taloudelle ja EU:n sisämarkkinoille tarkasteltuna kasvun, kilpailukyvyn ja työpaikkojen kannalta - tietyn alan painoarvo eli mikä on sen osuus yhteisön johdetusta oikeudesta, miten merkittävästi EU-lainsäädäntö vaikuttaa sen toimintaan (esim. säädösten lukumäärällä tai EYVL:n sivumäärällä mitattuna) ja mikä on teknisten yksityiskohtien taso voimassa olevissa säädöksissä. 2. Nykyisessä lainsäädännössä esiintyvät mahdolliset ongelmat, jotka voivat liittyä jäsenvaltioihin (rikkomusten lukumäärä ja merkitys) tai kansalaisiin tai muihin sidosryhmiin (valitukset, vastaukset kuulemisiin, lainsäädännön heikko ymmärrettävyys ja sovellettavuus): - lainsäädännön täytäntöönpanoon liittyy vaikeuksia, jotka johtuvat peräkkäisistä muutoksista, päällekkäisyyksistä tai ristiriitaisista vaatimuksista, ja mahdollinen oikeudellinen epävarmuus, joka johtuu epäjohdonmukaisista määritelmistä tai terminologiasta tai jäsenvaltion täytäntöönpanosäädöksestä, jolla on vielä lisätty tarpeettomia, monimutkaisia, yksityiskohtaisia tai liiallisia säännöksiä - hallintoon, täytäntöönpanoon ja noudattamiseen liittyy kokemusten perusteella kohtuuttomia kustannuksia EY:n lainsäätäjän haluamiin ja saavutettuihin tavoitteisiin nähden, ja/tai lainsäädännön (ja politiikan) yksinkertaistamismahdollisuudet ovat merkittävät - alalla on mahdollisia merkittäviä riskejä (esim. ympäristöön, kuluttajiin, terveyteen tai turvallisuuteen liittyviä; teollisuus- tai palvelualat), jotka eivät tule tyydyttävästi esiin voimassa olevassa lainsäädännössä mutta joita voitaisiin käsitellä paremmin yksinkertaistamisehdotuksessa kuin uudessa lainsäädäntöehdotuksessa. 3. Uudet poliittiset aloitteet tai kehittyvät sääntelykäytännöt ovat peruste lainsäädännön päivittämiselle ja tarjoavat samalla mahdollisuuden lainsäädännön yksinkertaistamiselle: - laaja-alaisten aloitteiden (esim. kestävä kehitys, ympäristönäkökohdat, turvallisuus, sosiaaliset ja ihmisoikeudet) soveltaminen edellyttää päivitysten ja muutosten tekemistä tietyllä alalla - lainsäädännöllinen lähestymistapa ei ole enää asianmukainen ja voidaan korvata joustavammalla ja paremmin asiaan suhteutetulla välineellä (esim. uuden lähestymistavan direktiivit tai "pehmeämmät" sääntelyvaihtoehdot); lisäksi yhteisön politiikan arviointia pitäisi käyttää järjestelmällisemmin yksinkertaistamistarpeiden kartoittamiseksi - uudet (esim. uusista kansainvälisistä sopimuksista johtuvat) velvoitteet edellyttävät lainsäädännön päivittämistä tai valitun säädösmuodon muuttamista, jotta voitaisiin hyödyntää tehokkaammin päällekkäisten sääntelyjärjestelmien synergiaa, tai yhteisön lainsäädännössä viitataan kansainvälisiin sopimuksiin ja liitetään tällaiset sopimukset osaksi yhteisön säädöksiä. [1] [1] Tällaisia ovat esimerkiksi kansainväliset standardit, jotka on kehitetty Maailman kauppajärjestön kaupan teknisiä esteitä koskevan sopimuksen tai terveys- ja kasvinsuojelutoimia koskevan sopimuksen mukaisesti tai hallitustenvälisissä organisaatioissa (esim. Kansainvälisessä standardisoimisjärjestössä ISO:ssa tai kansainvälisessä sähkötekniikan komiteassa) taikka muissa sopimusorganisaatioissa (esim. Codex Alimentariuksessa, Kansainvälisessä merenkulkujärjestössä). Toimi B: Komission prioriteetit ensimmäisessä vaiheessa (helmi-syyskuu 2003) Komissio toteuttaa nyt kaikkien aikojen ensimmäisen järjestelmällisen ja laaja-alaisen yhteisön lainsäädännön tarkastelun taulukossa 1 asetettujen indikaattoreiden perusteella, ja se on jo kartoittanut osana ensimmäisen vaiheen aloitetta (syyskuuhun 2003 mennessä) erityisiä politiikanaloja, joiden yksinkertaistamismahdollisuuksia, myös uudelleenlaadinnan osalta, tutkitaan yksityiskohtaisesti (taulukko 2). Monilla näistä politiikanaloista on jo kartoitettu lainsäädäntöä sen yksinkertaistamismahdollisuuksien tarkempaa tarkastelua varten, ennen kuin komissio päättää, laatiiko se virallisen ehdotuksen (liite 2). Joitakin yksinkertaistamisaloitteita on jo virallisesti ilmoitettu, ja näistä monet ovat nyt parlamentin ja neuvoston käsiteltävinä. Komissio kehottaakin näitä toimielimiä kiinnittämään pikaista huomiota käsittelyn loppuun saattamiseen (liite 3). Taulukko 2: Vaiheen I prioriteettialat Politiikanala // Erityislainsäädäntö - Teollisuustuotteet // - moottoriajoneuvojen tyyppihyväksyntäjärjestelmä - lääkkeiden markkinoille saattamista koskevat luvat - jalostetut maataloustuotteet - Maatalous ja yhteinen maatalouspolitiikka (YMP) // - YMP:n uudistus - pitkän aikavälin näkymät kestävää maataloutta varten - täytäntöönpanosääntöjen yksinkertaistaminen maaseudun kehittämispolitiikan alalla - valtiontukea koskevat poikkeusasetukset - Terveys ja elintarvikkeiden turvallisuus // - rehut ja rehusekoitukset - elintarvikkeiden kanssa kosketuksiin joutuvat materiaalit - uuselintarvikkeet - Verotus ja tulli // - pääomaverodirektiivi - Työllisyys ja sosiaaliasiat // - työterveys ja työturvallisuus - naisten ja miesten tasa-arvo - Huumausaineet // - huumausaineiden ja niiden väärinkäytön seurantakeskus - Kilpailu // - yrityskeskittymiä koskevan asetuksen täytäntöönpanosäännöt - kilpailusääntöjä koskevan asetuksen täytäntöönpanosäännöt - valtiontukea koskevat menettelyt ja säännöt - Ympäristö // - jätelainsäädäntö - ilmanlaatua koskeva lainsäädäntö - Euroopan sopimusoikeus // - yhteiset puitteet Toimi C: Menetelmä ja menettelyt Komission interaktiivinen politiikan suunnittelua (IPM) koskevan online-kuulemismekanismin kautta saadaan välitöntä palautetta tästä tiedonannosta (etenkin yksinkertaistamista koskevista priorisointi-indikaattoreista ja sen tarpeessa olevista politiikanaloista). [2] Kaikissa yksinkertaistamisehdotuksissa tarvitaan - muun lainsäädäntötyön tavoin - huolellista valmistautumista, johon kuuluu myös asianmukainen kuuleminen. Valmistellessaan yksinkertaistamisehdotuksia komissio soveltaa hyviksi havaittuja toimintatapoja, myös niitä, jotka on kehitetty SLIM-ohjelmassa ja muissa alakohtaisissa yksinkertaistamisohjelmissa. Komission yhtenäiset vaikutustenarviointipuitteet [3] ja interaktiivinen kuulemisprosessi (esim. kyselylomakkeet, vuoropuhelu), IPM-mekanismi [4] ja muut kohdennetut kuulemismekanismit voivat tarvittaessa osaltaan edistää järjestelmällisemmän arvioinnin tekemistä yksinkertaistamismahdollisuuksista. [2] http://europa.eu.int/yourvoice/ [3] KOM(2002) 276 lopullinen, 5.6.2001. [4] http://europa.eu.int/comm/internal_market/ ipm.htm Jatkossa yksinkertaistamisprioriteetit kirjataan komission lainsäädäntöohjelmaan vuodesta 2004 lähtien. Erityisessä lainsäädäntöohjelman osassa käsitellään yksinkertaistamis- ja kodifiointitoimia ja osoitetaan näin selvästi komission poliittinen sitoutuminen prosessiin. Tässä ovat keskeisessä asemassa toimielinten väliset menettelyt, joilla taataan ehdotusten tehokas ja ripeä käsittely (ks. tavoite 6). Tavoite 1 - Tiivistelmä ehdotetuista toimista * Komissio on ehdottanut indikaattoreita yksinkertaistamistoimien priorisointia varten. Neuvostoa ja parlamenttia kehotetaan kiireesti kommentoimaan näitä indikaattoreita, ennen kuin komissio ryhtyy valmistelemaan yksinkertaistamisehdotuksia vaiheissa II ja III. * Komissio kehottaa neuvostoa ja parlamenttia sopimaan kiireesti mukautetuista ja nopeista menettelyistä komission yksinkertaistamisehdotusten hyväksymistä varten. * Parlamenttia ja neuvostoa kehotetaan vahvistamaan tulevat yksinkertaistamisprioriteetit komission lainsäädäntöohjelman puitteissa. * Neuvostoa ja parlamenttia pyydetään käsittelemään pikaisesti jo esitettyjä yksinkertaistamisehdotuksia. 2. TAVOITE 2: YHTEISÖN LAINSÄÄDÄNNÖN KONSOLIDOINTI ON SAATETTAVA LOPPUUN JA PIDETTÄVÄ TIUKASTI AJAN TASALLA Konsolidoinnissa [5] yhdistetään (yhteen oikeudellisesti ei-sitovaan tekstiin) alkuperäisen säädöksen säännökset ja kaikki niihin myöhemmin tehdyt muutokset. Kodifioinnin tavoin siinäkään ei tehdä olemassa olevan lainsäädännön asiasisältöön tai muotoon mitään merkittäviä muutoksia. Konsolidoinnista on etua kansalaisille, viranomaisille ja yrityksille, koska sen avulla lainsäädännöstä tulee helppokäyttöisempää ja ymmärrettävämpää. Sen avulla myös minimoidaan kallis ja hidas valmistelutyö, tehdään lainsäädäntöprosessi tarpeettomaksi ja vältetään virallisessa lehdessä julkaisemiseen liittyvät kustannukset ja viivästykset. Konsolidoinnin tuloksena ei kuitenkaan saada oikeudellisesti sitovaa tekstiä, kuten kodifioinnissa. [5] Tähän tiedonantoon liittyvässä komission yksiköiden valmisteluasiakirjassa [SEK(2003) 65] annetaan tarkemmat määritelmät konsolidoinnista, kodifioinnista, uudelleenlaadinnasta ja yksinkertaistamisesta sekä kuvataan Celexiä, voimassa olevan lainsäädännön luetteloa ja Eur-Lexiä. Näistä syistä vuonna 1996 aloitettiin lainsäädännön konsolidointi ja sen saattaminen käyttöön EUR-Lex verkkosivun [6] kautta. Tässä on edistytty huimasti kahden viime vuoden aikana. Arvioiden mukaan tähän mennessä kaksi kolmasosaa lainsäädännöstä on konsolidoitu, ja näin ollen koko ohjelma voitaisiin saada päätökseen kesäkuuhun 2003 mennessä. Arvioiden mukaan konsolidointiohjelmalla voitaisiin vähentää tekstien määrää jopa 20 000 virallisen lehden sivua (vähentämättä kuitenkaan itse lainsäädännön määrää). Tämän jälkeen uuden lainsäädännön konsolidointi tehdään automaattisesti, kun lainsäädäntöön kuuluvaan tekstiin on tehty virallisessa lehdessä julkaistu muutos. [6] http://europa.eu.int/eur-lex/ Tavoite 2 - Tiivistelmä ehdotetuista toimista * Konsolidointi tarjoaa arvokkaan ja käyttäjäystävällisen palvelun, vaikka tekstit eivät olekaan oikeudellisesti sitovia. Huomiota on kuitenkin kiinnitettävä sen parempaan esiin tuomiseen sidosryhmille (tavoite 4). * Konsolidointi on perustana sen jälkeen tehtävälle kodifioinnille: nykyinen konsolidointityö olisi siis saatava päätökseen asetettuun määräaikaan, kesäkuuhun 2003 mennessä, ja sen jälkeen säännöstöön kuuluviin teksteihin tehtävät muutokset olisi sisällytettävä niihin automaattisesti. 3. TAVOITE 3: KODIFIOINTI Kodifioinnilla pyritään selkeyttämään lainsäädäntöä yhdistämällä uuteen säädökseen kaikki säännökset ja niihin tehdyt muutokset. Näin lainsäädännöstä tulee yksinkertaisempaa, kun laaditaan yksi virallinen teksti, josta on poistettu vanhentuneet ja päällekkäiset säännökset ja yhdenmukaistettu termit ja määritelmät sekä korjattu virheet asiasisältöä muuttamatta. Kodifioinnista on suurta hyötyä, koska sen avulla saadaan oikeusvarmuuden kannalta parempia tekstejä, joita käyttäjien on helpompi ymmärtää. Sillä myös vähennetään yhteisön johdetun oikeuden määrää (noin 35 000 virallisen lehden sivua; joulukuussa 2001 annetussa komission tiedonannossa [7] Laekenin Eurooppa-neuvostolle vähennystavoitteeksi oli asetettu 25 prosenttia eli 22 500 sivua). [7] KOM(2001) 726, 5.12.2001. Komissio käynnisti marraskuussa 2001 annetulla tiedonannolla mittavan kodifiointitoimen, jonka tavoitteena oli vuoden 2005 loppuun mennessä kodifioida tarpeen mukaan koko yhteisön lainsäädäntö. [8] Tähän mennessä noin 2 400 säädösperheen [9] joukosta lainsäätäjälle on ehdotettu 36:ta kodifioitua tekstiä (jotka korvaavat 354 aiempaa säädöstä). Komissio ehdottaa tai hyväksyy noin 220 kodifiointialoitetta vaiheen I aikana, ja vaiheessa II (ennen maaliskuuta 2004) esitetään lähes 600 lisää. Toimielinten välillä on kuitenkin sovittu, että kodifioitujen tekstien virallinen hyväksyminen ja julkaiseminen keskeytetään seuraavaa liittymisajankohtaa, toukokuuta 2004, edeltäviksi yhdeksäksi kuukaudeksi. Syynä tähän on se, että näin lainsäädäntö säilyy vakaana ja helpottaa uusien jäsenvaltioiden tehtävää niiden saattaessa EU-lainsäädäntöä osaksi omaa lainsäädäntöään. Yhtenä syynä keskeyttämiseen on myös se, että tekniset palvelut keskittyvät lainsäädännön kääntämiseen unionin uusille virallisille kielille. Komissio jatkaa kuitenkin teknistä työtään ja valmistelee kyseisen yhdeksän kuukaudenkin aikana kodifiointiehdotuksia, jotka on tarkoitus julkaista laajentumisen jälkeen. [8] KOM(2001) 645, 21.11.2001. [9] Säädösperheellä tarkoitetaan perussäädöstä ja siihen tehtyjä muutoksia. Komissio vahvistaa aikeensa saattaa nykyinen kodifiointiohjelma päätökseen vuoden 2005 loppuun mennessä. Haasteen silkka laajuus vahvistaa sitä, että tulevaa kodifiointityötä varten on asetettava selvät prioriteetit. Tässä komissio hyödyntää indikaattoreita, joita on ehdotettu yksinkertaistamista varten mukautettuna tarpeen mukaan. Komission yksiköiden erillisessä asiakirjassa [10] esitetään kodifiointiehdotukset vaihetta I ja II varten (helmikuusta 2003 maaliskuuhun 2004). Komissio päivittää kodifiointiohjelmaansa ennen vaiheita II ja III. Kodifiointisuunnitelma näkyy myös komission työohjelmissa vuodesta 2004 lähtien. [10] SEK(2003) 65. Lainsäädännön uudelleenlaadinta Nykyistä johdettua oikeutta voidaan myös laatia uudelleen. Kodifiointi on tekstiin kohdistuva toimi, joka ei merkitse politiikan muutosta, mutta uudelleenlaadinnassa perussäädökseen tehdään merkittäviä muutoksia. Uudelleenlaadinnan päätarkoituksena on huomattava muuttaminen, ja samassa yhteydessä myös kodifioidaan perussäädös ja kaikki siihen tehdyt muutokset. Uudelleenlaadintaa ei käsitelty marraskuussa 2001 annetussa kodifiointia koskevassa tiedonannossa, ja komissio laatiikin vuodeksi 2004 laaja-alaisen ohjelman uudelleenlaadintaa varten ja hyödyntää jatkossa uudelleenlaadintaa järjestelmällisemmin taatakseen lainsäädännön merkittävän yksinkertaistamisen. Lisäksi silloin kun säädöksiä on kodifioitu osana kodifiointiprosessia, tulevat muutokset kyseisiin säädöksiin olisi periaatteessa tehtävä uudelleenlaadinnan kautta, jottei saavutettuja hyötyjä jälleen menetetä. Lainsäädäntöprosessi Neuvostoa ja parlamenttia kehotetaan aktiivisesti kartoittamaan - virallisia tai epävirallisia - tapoja nopeuttaa lainsäädäntöprosessia kodifiointitoimien osalta (tavoitteessa 6 käsitellään tätä tarkemmin). Parlamenttia ja neuvostoa kehotetaan hyväksymään kodifiointiohjelmaan kuuluvat ehdotukset viimeistään vuoden 2006 loppuun mennessä ja välttämään etenkin merkittäviä aiheita koskevien neuvotteluiden avaamista uudelleen. Tavoite 3 - Tiivistelmä ehdotetuista toimista * Komissio priorisoi oman kodifiointityönsä niin, että siinä otetaan huomioon taulukossa 1 ehdotetut indikaattorit tarpeen mukaan muutettuina. * Komissio saattaa kodifiointiohjelmansa päätökseen vuoden 2005 loppuun mennessä ja laatii vuosittaisen laaja-alaisen uudelleenlaadintaohjelman vuodesta 2004. * Parlamenttia ja neuvostoa kehotetaan käsittelemään kiireesti kodifiointiohjelmaan kuuluvia komission ehdotuksia (vaiheissa I-III ja vuonna 2005), jotta kaikki ohjelmaan kuuluvat ehdotukset voitaisiin hyväksyä viimeistään vuoden 2006 loppuun mennessä. Tässä olisi pyrittävä kaikin keinoin välttämään uudelleenneuvotteluja merkittävistä aiheista. * Olisi sovittava toimielinten välisessä päätöksenteossa käytettävistä mukautetuista ja nopeutetuista menettelyistä, kuten ehdotettiin lainsäädännön parantamista koskevassa komission toimintasuunnitelmassa (tavoite 6). 4. TAVOITE 4: YHTEISÖN SÄÄNNÖSTÖN ORGANISOINNIN JA ESITYSTAVAN TARKASTELU Euroopan yhteisöjen perustamisesta lähtien yhteisön säännöstön (aquis) organisointia, rakennetta tai esitystapaa ei ole tarkasteltu kertaakaan kattavasti. Säännöstön (aquis) käsitteelle ei ole annettu yhtä täsmällistä määritelmää: joissakin yhteyksissä käytetään erittäin laajaa määritelmää, johon kuuluvat perustamissopimusten lisäksi asetukset, direktiivit ja päätökset, yhteisöjen tuomioistuimen oikeuskäytäntö sekä ei-sitovat tekstit kuten päätöslauselmat ja suositukset. Koska tämän tiedonannon tarkoituksena on säännöstön yksinkertaistaminen ja ajantasaistaminen, on asianmukaisempaa käyttää suppeampaa määritelmää. Näin ollen tässä tiedonannossa säännöstöllä (aquis) tarkoitetaan velvoittavaa johdettua oikeutta eli asetuksia, direktiivejä ja päätöksiä (sekä yleisiä päätöksiä että päätöksiä, jotka on osoitettu yksittäisille tahoille) EY:n perustamissopimuksen 249 artiklan mukaisesti. Määritelmä kattaa komission yksin antamat säädökset (itsenäiset säädökset), myös komiteamenettelyn mukaisesti annetun täytäntöönpanolainsäädännön. Näin määritelty lainsäädäntöjoukko sisältää kaikki yhteisön säädökset, joissa vahvistetaan unionin kansalaisten oikeudet ja velvollisuudet. Näin määritellyssä yhteisön säännöstössä on paljon tekstejä, jotka ovat vanhentuneita mutta jotka kuitenkin ovat oikeudellisesti voimassa. Tällaisia ovat esimerkiksi säädökset, joita sovelletaan vain tietyn ajan tai vain niiden antamisaikana (esim. maataloushintojen vahvistaminen tiettynä satovuonna tai tietyn aikaan sidotun statuksen, poikkeuksen tai taloudellisen tuen antaminen jäsenvaltiolle tai muulle taholle). Jotkin säädökset ovat edelleen virallisesti voimassa, vaikka niiden oikeusperusta on muuttunut tai hävinnyt. Monet säädökset on osoitettu yksinomaan jollekin jäsenvaltiolle tai toimijalle, eikä niillä tämän vuoksi ole paljonkaan tai mitään yleistä kiinnostavuutta tai merkitystä. Virallisten julkaisujen toimisto Opoce hoitaa Celex-tietokantaa, joka on virallinen perusta kaikille muille apuvälineille (esim. voimassa olevan lainsäädännön luettelolle, joka painetaan kahdesti vuodessa tammikuussa ja heinäkuussa, ja Eur-Lex-portaalitietokannalle). Näistä välineistä on sovittu toimielinten välillä samoin kuin niissä käytetyistä lainsäädännön luokituksista (joita jotkin jäsenvaltiot käyttävät myös kansallisella tasolla). Kaikki vanha ja nykyinen yhteisön lainsäädäntö on talletettu Celex-tietokantaan, jossa voidaan erilaisin merkinnöin osoittaa säädöksen oikeudellinen tai hallinnollinen status, esimerkiksi se, onko säädös voimassa vai ei. Kokemukset ovat osoittaneet, että voimassa olevan lainsäädännön luettelosta ei itse asiassa käy ilmi tosiasiallisesti voimassa oleva yhteisön lainsäädäntö. Tämän seikan parantamisen lisäksi sekä Celexin että siitä johdettujen välineiden - voimassa olevan lainsäädännön hakemiston ja Eur-Lexin - käyttäjäystävällisyyttä ja asiaankuuluvuutta voitaisiin merkittävästi parantaa niin yhteisön toimielinten ja asiantuntijoiden kuin kansalaistenkin kannalta. Näiden tavoitteiden saavuttamiseksi komissio ehdottaa kolmea toimea: Toimi A: Voimassa olevan lainsäädännön selventäminen Kumoaminen Vanhentuneet säädökset on tarpeen kumota virallisesti. Itsenäisten säädösten osalta komissio aikoo toimia nopeasti oman toimivaltansa puitteissa ja kumota useita satoja komission säädöksiä käynnistämällä viralliset menettelyt piakkoin. Samanlainen aloite, joka liittyy parlamentin ja/tai neuvoston päätöstä vaativiin säädöksiin, valmistellaan jätettäväksi ennen vaiheen I loppua (syyskuuta 2003). Voimassa olevan lainsäädännön kartoittaminen Monien säädösten virallinen kumoaminen saattaisi aiheuttaa oikeudellista epävarmuutta. Monet säädöksistä ovat kuitenkin selvästi vanhentuneita, eikä niitä ole tarvetta sisällyttää aktiiviseen säännöstöön (esimerkiksi säädöksiä, joilla vahvistetaan maatalousalan hintatasot tietyksi vuodeksi). Niiden täsmällinen status on kuitenkin esitettävä selvästi ja virallisesti. Toimielinten välisissä pohdinnoissa on päätettävä, mikä olisi paras tapa poistaa vanhentuneet ja mahdollisesti harhaanjohtavat tiedot säännöstöstä, etenkin lainsäädännöstä, jonka neuvosto ja parlamentti ovat hyväksyneet. Voimassaolon päättymisen vuoksi vanhentuneiden itsenäisten säädösten osalta komissio tekee vanhentumisesta virallisen tunnustuksen, jolla säädös poistetaan aktiivisesta säännöstöstä. Komissio ehdottaa, että samanlaista vanhentumisen virallista tunnustamista pitäisi tarpeen mukaan soveltaa myös muiden toimielinten antamiin säädöksiin. Komission yksiköt ovat alustavasti kartoittaneet pelkistä komission säädöksistä jo yli 450 säädöstä (mikä edustaa yli 1 000:ta virallisen lehden sivua) ehdolle kumoamista tai virallista vanhentumisen tunnustamista varten (kartoitetut säädösehdokkaat on lueteltu tähän tiedonantoon liittyvässä komission yksiköiden valmisteluasiakirjassa). Toimi B: Aktiivisen ja yleisesti sovellettavan säännöstön esittäminen Sen lisäksi, että selkeytetään voimassa olevaa lainsäädäntöä, yhteisö voisi myös tarjota kansalaisille paljon helpommin ja käyttäjäystävällisemmin tärkeimmän osan yhteisön lainsäädäntöä. Tämän vuoksi saattaisi olla hyödyllistä kartoittaa "aktiivinen ja yleisesti sovellettava säännöstö", joka koostuu voimassa olevasta ja yleisesti sovellettavasta johdetusta oikeudesta. Säädöksillä, joilla on erityismerkitystä vain tahoille, joille ne on virallisesti osoitettu, ei ole juurikaan tai ei mitään merkitystä suurimmalle osalle käyttäjistä, ja ne voitaisiin selvästi jättää tämän säädösryhmän ulkopuolelle. Tällaiset säädökset edustavat huomattavaa tekstimäärää (pelkästään maatalousalalla tällaisia säädöksiä on löydetty noin 600). Säädöksiä ei pidä kumota virallisesti, mutta ne voidaan kuitenkin erottaa selvästi yleisesti sovellettavasta säännöstöstä (tekemättä virallisia ehdotuksia) Celexiin tehtävin erityisviittauksin. "Aktiivisen ja yleisesti sovellettavan säännöstön" käsitteen käyttöönotto ei muuta lainsäädäntöä eikä aiheuta nykyisen lainsäädännön tärkeysjärjestykseen asettamista. Kyseessä olisi pikemminkin keskeisen lainsäädännön "epäoikeudellinen" mutta helpompi esitystapa. Toimi C: Luotettavat ja hyödylliset apuvälineet Celex ja siihen pohjautuvat viitetietokannat ovat tärkeitä työkaluja. Niiden sisältöön, esitystapaan ja käyttäjäystävällisyyteen liittyvät parannukset ovat nyt mahdollisia ja toivottaviakin saatujen kokemusten perusteella ja uuden tietotekniikan käyttömahdollisuudet huomioon ottaen. Säännöstössä olevien nykyisten puutteiden korjaamisen lisäksi myös välineitä olisi parannettava, jotta tiedonhaku olisi tehokkaampaa ja nopeampaa. Selvemmät viralliset määritelmät parantaisivat myös eri viitetietokantojen käyttäjäystävällisyyttä ja parantaisivat näin käyttäjille tarjottavia palveluita: niissä voitaisiin esimerkiksi antaa tietystä säädöksestä vastaavan komission yksikön tiedot. Ajantasaisen säännöstön ylläpito vaatii kaikkien toimielinten jatkuvaa huomiota. Komissio aikoo tehdä aloitteen tarvittavaa toimielinten välistä yhteistyötä varten. Komissio tarkastelee vuodesta 2004 lähtien vuosittain kaikkia toimia, joiden tarkoituksena on järkeistää säännöstöä. Tavoite 4 - Tiivistelmä ehdotetuista toimista * Olisi pyrittävä kaikin keinoin kartoittamaan voimassa oleva ja yleisesti sovellettava yhteisön säännöstö ("aktiivinen ja yleisesti sovellettava yhteisön säännöstö") ja antamaan sille asianmukainen esitystapa. * Komissio ryhtyy välittömästi kumoamaan itsenäisiä säädöksiä, kun tähän mennessä kartoitetuille ehdokkaille on tehty lopullinen oikeudellinen varmennus. Se tarkastelee jatkuvasti säännöstöä löytääkseen samanlaisia ehdokkaita kumottaviksi myöhemmissä vaiheissa. Komissio ehdottaa vaiheessa I kiireesti kumottaviksi säädöksiä, jotka edellyttävät parlamentin ja neuvoston virallista päätöstä. * Komission koordinoiman toimielinten välisen työryhmän (jossa on ulkoisten käyttäjien edustajia) olisi tarkasteltava säännöstöä virallisesti ja järjestelmällisesti ja tehtävä vuoden 2003 loppuun mennessä ehdotuksia sen määritelmästä ja esitystavasta, myös asianmukaisista tavoista, joilla voidaan virallisesti tunnustaa vanhentuneet säädökset ja joilla voidaan erottaa toisistaan yleisesti sovellettavat ja erityistarkoituksiin tarkoitetut säädökset. * Celexin, voimassa olevan yhteisön lainsäädännön luettelon ja Eur-Lexin tarkkuutta, laatua ja käyttäjäystävällisyyttä olisi parannettava. Edellä ehdotetun toimielinten välisen ryhmän pitäisi tehdä tätä koskeva ehdotus vuoden 2003 loppuun mennessä. * Komissio tarkastelee säännöstöä vuodesta 2004 lähtien vuosittain sen järkeistämistä koskevien toimien jatkamiseksi. 5. TAVOITE 5: AVOIMUUDEN JA TEHOKKAAN VALVONNAN TAKAAMINEN POLIITTISELLA JA TEKNISELLÄ TASOLLA Vaikka komissio ja Opoce ovat toteuttaneet viime vuosina merkittäviä toimia päivittääkseen ja yksinkertaistaakseen säännöstöä (etenkin konsolidoinnilla ja kodifioinnilla), toimista kuitenkin puuttuu johdonmukainen ja vuorovaikutteinen strategia ja poliittinen tuki, jotka antaisivat prosessille todellista pontta. Tarvitaan täydellistä avoimuutta, jotta voidaan seurata säädösten konsolidoinnin, yksinkertaistamisen ja kumoamisen edistymistä ja lisätä näin poliittista tietoisuutta ja sitoutumista asiaan. Avoimuutta on pönkitettävä poliittisella valvonnalla ja toimivilla raportointimekanismeilla. Komissio perustaa osaksi toimintapuitteita valvonta- ja raportointivälineen, joka esitetään tulostaulun muodossa. Vuosina 2003 ja 2004 toteutetaan kolme intensiivistä työvaihetta, joiden aikana komissaarit ja halutessaan myös neuvosto ja parlamentti tarkastelevat tulostaulua noin puolivuosittain. Tulostaulussa annetaan tietoa yhteisön lainsäädäntömäärän kehityksestä ja etenkin yksinkertaistamista, kodifiointia ja kumoamista koskevista tavoitteista. (Myös itse yksinkertaistamis- ja kodifiointiohjelmat asetetaan saataville.) Tulostaululla on laajaa ja jatkuvaa merkitystä komission, parlamentin ja neuvoston toimien vauhdin ylläpitäjänä ja suunnan näyttäjänä, ja se sisällytetään myös lainsäädännön parantamista koskevaan komission vuosittaiseen raporttiin. Komissio tarkastelee myös sisäisiä järjestelyitään, jotka liittyvät menettelyihin, edistymistä koskevaan raportointiin ja poliittiseen valvontaan. Edellytyksenä tälle on viiteaineiston perusvälineiden, etenkin Celex-tietokannan, jatkokehitys, jotta yhteisön lainsäädännön osatekijöiden kartoittaminen ja määrän laskeminen olisi helpompaa ja selvempää ja säädökset olisi helpompi liittää niistä vastaaviin komission yksiköihin. Näiden muutosten tekemiseksi jatketaan keskusteluja Opocen kanssa (ks. myös tavoite 4). Neuvoston ja parlamentin on päätettävä, miten ne parhaiten voivat - tulostaulun lisäksi - koordinoida ja valvoa edistystä omissa toimielimissään. Komissio jatkaa näissä toimintapuitteissa esitettyihin tavoitteisiin pyrkimistä nykyisillä koordinointimekanismeilla, myös kohdennetulla mekanismilla, joka esitettiin lainsäädännön parantamista koskevassa toimintasuunnitelmassa (etenkin lainsäädäntöverkon avulla, joka yhdistää kaikki lainsäädäntötyöhön osallistuvat komission yksiköt pääsihteeristön toimiessa koordinoijana, sekä kodifiointia käsittelevän komission sisäisen työryhmän avulla). Myös toimielinten välisiä työskentelysuhteita on parannettava. Näiden menettelyiden pitäisi taata se, että tavoitteet ja toimet integroidaan täysimittaisesti komission vuosittaiseen ohjelmakierrokseen, vuosittaiseen työohjelmaan ja Lissabonin strategian vuosittaiseen täytäntöönpanokierrokseen. Lainsäädännön parantamista koskevassa vuosiraportissa esitetään tietoja toimintapuitteiden edistymisestä, ja sitä hyödynnetään laadittaessa komission vuotuista työohjelmaa ja komission raporttia kevään Eurooppa-neuvostolle. Tavoite 5 - Tiivistelmä ehdotetuista toimista * Komissio laatii tulostaulun yhteisön lainsäädännön kehityksestä ja toimintapuitteissa esitettyjen tavoitteiden saavuttamisesta. * Toimintapuitteet sisällytetään täysimääräisesti komission vuotuiseen työohjelmaan. * Komissio sisällyttää toimintapuitteissa saavutetun edistymisen vuosittaiseen lainsäädännön parantamista koskevaan raporttiinsa. 6. TAVOITE 6: TOIMIVAN TÄYTÄNTÖÖNPANOSTRATEGIAN LAATIMINEN Toimielinten välinen yhteistyö Komissio tunnustaa, että sillä on - aloiteoikeutensa ja perustamissopimusten valvoja-asemansa vuoksi - pääasiallinen vastuu yhteisön oikeuden jatkuvasta ylläpidosta. Säännöstön hallinta on toiminnallisesti tehokkainta alakohtaisesti, mutta siinä on turvattava tiivis ja laaja-alainen koordinointi, johon päästään toimintapuitteiden avulla. Tämän tiedonannon tavoitteet voidaan kuitenkin saavuttaa ainoastaan Euroopan parlamentin ja neuvoston täysimittaisella ja aktiivisella yhteistyöllä, eikä vähiten siksi, että lainsäädännön muuttaminen tai kumoaminen, aivan kuten sen hyväksyminenkin, edellyttää lainsäädäntömenettelyä, jossa nämä toimielimet ovat mukana. Joitakin prosesseja varten on jo laadittu toimielintenvälisiä sopimuksia, jotta ne olisivat sopivampia ja tehokkaampia perustamissopimuksessa annettujen lainsäädäntöä koskevien määräysten rajoissa. Tällaisia sopimuksia ovat toimielinten välinen sopimus nopeutetusta menetelmästä säädöstekstien viralliseksi kodifioimiseksi [11] ja toimielinten välinen sopimus säädösten uudelleenlaatimistekniikan järjestelmällisestä käytöstä [12]. Nykyisiä yhteistyöjärjestelyitä on kuitenkin vahvistettava saatujen kokemusten perusteella etenkin kahdella alalla: [11] Sopimus tehty 20.12.1994, EYVL C 102, 4.4.1996, s. 2. [12] Sopimus tehty 28.11.2001, EYVL C 77, 28.3.2002, s. 1. * Yksinkertaistamista koskevissa ehdotuksissa (tavoite 1) noudatetaan tällä hetkellä tavanomaisia päätöksentekomenettelyitä hyödyntämättä yhteistyötä, prioriteettien asettamista tai nopeutettuja menettelyitä, jotka on tarkoitettu juuri yksinkertaistamista varten. Neuvoston ja parlamentin on annettava asianmukainen prioriteettiasema yksittäisille komission ehdotuksille ja vältettävä erityisesti kiusausta lisätä niihin uusia ja vaivalloisia vaatimuksia. * Uutta kodifiointiohjelmaa (tavoite 3) on myös tuettava menettelyiden nopeuttamisella, jotta voidaan varmistaa komission ehdotusten nopea hyväksyminen, etenkin ensimmäisessä käsittelyssä, yhteispäätösmenettelyssä vahvistettujen määräaikojen puitteissa (esim. 12 kuukautta). Komissio kehottaakin jälleen neuvostoa ja parlamenttia - kuten lainsäädännön parantamista koskevan toimintasuunnitelmankin yhteydessä - sopimaan siitä, että asianmukaisia menettelyitä on mukautettava ja tehostettava parhaillaan neuvoteltavana olevan lainsäädännön parantamista koskevan toimielintenvälisen sopimuksen puitteissa. Hyvien toimintatapojen soveltaminen säännöstön jatkuvan ylläpidon varmistamiseksi Lainsäädännön yksinkertaistaminen olisi aloitettava mahdollisimman varhaisessa vaiheessa, kun uuden lainsäädännön antamista tai nykyisen muuttamista suunnitellaan. Tavoitteena on varmistaa, että yhteisön johdettua oikeutta tarkastellaan järjestelmällisesti ja etenkin ottaen huomioon hyvä lainlaadintatekniikka ja käyttäjäystävällisyys. Samalla on pyrittävä saavuttamaan säädökselle asetettu tavoite toimivasti, tehokkaasti ja oikeasuhtaisesti. Komissio toteuttaa toimia ottaakseen käyttöön järjestelmällisemmän tavan nykyisen lainsäädännön hallinnointia varten. Tässä se soveltaa seuraavia perussuuntaviivoja: * Konsolidointi tapahtuu automaattisesti, kun säädökseen tehdään muutos. Kodifiointia varten laaditaan (ja julkaistaan) kriteerit, joilla kodifiointi käynnistyy automaattisesti, kun lainsäädäntöä muutetaan esimerkiksi viidettä kertaa. Kriteereitä tarkistetaan vuosittain käytössä olevien resurssien perusteella. * Pyritään järjestelmällisesti kumoamaan säädökset, jotka korvataan uusilla teksteillä. Uudet tekstit laaditaan niin, että todetaan nimenomaisesti uuden säädöksen voimassaoloa koskeva rajoitukset. Nykyisen lainsäädännön muuttamista koskeviin tuleviin ehdotuksiin sovelletaan samoja standardeja, joita sovelletaan uusiin lainsäädäntöehdotuksiin lainsäädännön parantamista koskevan toimintasuunnitelman mukaisesti. Erityisesti kiinnitetään huomiota seuraaviin seikkoihin: * noudatetaan lainsäädännön valmistelun laatua koskevia vaatimuksia [13] [13] Toimielinten välinen sopimus yhteisön lainsäädännön valmistelun laatua koskevista yhteisistä suuntaviivoista, EYVL C 73, 17.3.1999. * ehdotetaan uusiin säädöksiin tarpeen mukaan uudelleentarkastelua koskevaa lauseketta tai raukeamislauseketta (ns. "sunset clause") * järjestetään vaikutustenarviointi (ja julkinen kuuleminen) tarpeen mukaan * tarkastellaan järjestelmällisesti vaihtoehtoisia sääntelymahdollisuuksia. Tarvittavien resurssien turvaaminen Suppeamman ja selkeämmän yhteisön lainsäädännön edut ja kustannussäästöt ovat kiistämättömät pitkällä aikavälillä, mutta lyhyen aikavälin toimet parannusten saavuttamiseksi vaativat riittäviä resursseja, jotka pysyvät vakaina ja ennakoitavina, jotta pystytään pitämään yllä rationaalista työtahtia. Resurssikysymyksen ratkaisevat ne tahot, jotka osallistuvat toimintapuitteissa vahvistettujen toimien toteuttamiseen koko toteuttamisjakson ajan. Tavoite 6 - Tiivistelmä ehdotetuista toimista * Yksinkertaistamis- ja kodifiointiehdotusten mukautettuja ja nopeutettuja hyväksymismenettelyitä varten tarvitaan toimielinten välinen sopimus. * Toimielinten olisi sovellettava hyviksi havaittuja toimintatapoja, jotta varmistettaisiin yhteisön lainsäädännön helppo ja jatkuva ylläpito. * Komissio vahvistaa sisäistä koordinointiaan tärkeimpien yksiköiden lainsäädäntöverkolla, jota koordinoi pääsihteeristö. * Toimielinten olisi varmistettava riittävät resurssit toimintapuitteiden toteuttamiseksi. 7. SEURAAVAT VAIHEET Komissio esittää tällä aloitteella poliittiset ja käytännön toimintapuitteet, jotka tuovat selviä etuja EU:n kaikille tasoille, toimielimille sekä kansalaisille ja yrityksille. Aloite voi onnistua vain muiden toimielinten ja keskeisten toimijoiden vankan ja pikaisen tuen turvin. On keskeisen tärkeää, että aloitteen yleistavoitteille ja toimille annettava tuki vahvistetaan varhaisessa vaiheessa. Komissio kehottaa erityisesti maaliskuussa 2003 kokoontuvaa Eurooppa-neuvostoa vahvistamaan tiedonannon osana toimia, joita tarvitaan Lissabonin tavoitteiden saavuttamiseksi. Myös Euroopan parlamenttia kehotetaan vahvistamaan tämä lähestymistapa. Komissio käynnistää tarvittavat valmistelutyöt varmistaakseen vaiheen II ja III toimien nopean täytäntöönpanon. Muita toimielimiä kehotetaan antamaan näille ehdotuksille etusija etenkin tekemällä toimielintenvälinen sopimus lainsäädännön parantamisesta ja käynnistämällä tarvittava toimielinten välinen yhteistyö, jossa tarkastellaan määritelmiä, säännöstön esitystapaa sekä tietokantoja, joihin säännöstö sisältyy. Liite 1: Tiivistelmä toimintapuitteisiin sisältyvistä aloitteista >TAULUKON PAIKKA> >TAULUKON PAIKKA> >TAULUKON PAIKKA> >TAULUKON PAIKKA> Liite 2: Luettelo yksinkertaistamiseen liittyvistä hankkeista * viittaa hankkeisiin, jotka sisältyvät vuoden 2003 työohjelmaan Ala // Aihe ja kommentit Autonvalmistus (ENTR) // - Kaikkien moottoriajoneuvojen tyyppihyväksyntäjärjestelmä sisältyy noin 90 direktiiviin; säädöksiä on yhteensä on 260 ja EYVL:n sivuja 4 600 - Kolme vaihetta: 1) kodifiointi, 2) yksinkertaistaminen tekemällä ristiinviittauksia vastaaviin YK:n Euroopan talouskomission säännöksiin päällekkäisyyden välttämiseksi ja 3) siirtyminen alueellisista säännöksistä (etenkin EU, Japani ja USA) kohti maailmanlaajuista ja yhtenäistä YK-säännösten järjestelmää Autotekniikan järjestelmät* (ENTR) // - Raskaiden ajoneuvojen päästöjä koskevien direktiivien 88/77/ETY ja 1999/96/EY saattaminen ajan tasalle - Moottoriajoneuvojen ja niiden perävaunujen tyyppihyväksyntää koskevan puitedirektiivin 70/156/ETY uudelleenlaadinta Kosmetiikkavalmisteet* (ENTR) // Direktiivin 76/768/ETY uudelleenlaadinta ja saattaminen ajan tasalle käynnissä olevan SLIM-tarkastelun yhteydessä Mittaus- ja pakkaustekniikka* (ENTR) // Valmispakkauksia koskevan lainsäädännön saattaminen ajan tasalle SLIM-tarkastelun perusteella Lelut* (ENTR) // Lelujen turvallisuutta koskevan neuvoston direktiivin 88/378/ETY kodifiointi, saattaminen ajan tasalle ja uudelleenlaadinta; suunniteltu saatettavaksi loppuun vuonna 2004 Lääketuotteet (ENTR) // Lääketuotteiden markkinoille saattamista koskevan luvan ehtojen muutosten tutkimista koskevien asetusten (EY) N:o 541/95 ja 542/95 yksinkertaistaminen; suunniteltu saatettavaksi loppuun vuonna 2003 Maataloustuotteet (ENTR) // Jalostettuja maataloustuotteita koskevien asetusten (EY) N:o 1520/2000 ja 3223/93 sekä (ETY) N:o 3615/92 uudelleenlaadinta ja yhdistäminen; suunniteltu saatettavaksi loppuun vuonna 2004 Maatalous (AGRI) // Yhteisen maatalouspolitiikan uudistus - kauaskantoisuutta kestävään maatalouteen Maatalous (AGRI) // Maaseudun kehittämispolitiikan täytäntöönpanosääntöjen yksinkertaistaminen; suunniteltu saatettavaksi loppuun vuonna 2003 Yhteinen maatalouspolitiikka YMP* (AGRI) // Useita mukautuksia maatalousmenettelyihin; otetaan huomioon myös yksinkertaistamistavoitteet; tärkeimmät alat: tuoreet hedelmät ja vihannekset, tupakka, oliiviöljy, puuvilla, YMP:n tiedotustoimet sekä valtiontukia koskevat poikkeusasetukset Lentoliikenne* (TREN) // Markkinoiden toimintaan liittyvien asetusten (ETY) N:o 2407/92, 2408/92 ja 2409/92 konsolidointi ja yksinkertaistaminen Varausjärjestelmiä koskevien asetusten (ETY) N:o 2299/89 ja (EY) N:o 3089/93 ja 323/99 konsolidointi ja yksinkertaistaminen Lentokentät* (TREN) // Pääsystä maahuolinnan markkinoille yhteisön lentoasemilla annetun neuvoston direktiivin 96/67/EY muuttaminen Maantie- ja maaliikenne* (TREN) // Tieliikenteeseen liittyviä menettelyitä koskevan direktiivin 88/599/ETY uudelleenlaadinta Tieturvallisuus* (TREN) // Ajokortteja koskevien 6 direktiivin (91/439, 94/72, 96/47, 96/427, 97/26, 2000/56) korvaaminen uudella direktiivillä Meriliikenne* (TREN) // Laivojen rekisteröintiä koskevan asetuksen (ETY) N:o 613/91 muuttaminen ja mahdollinen uudelleenlaadinta Alusten valvontaa satamissa koskevan direktiivin 95/21/EY muuttaminen ja mahdollinen uudelleenlaadinta Energia* (TREN) // Laitteiden energiatehokkuutta koskevan direktiivin 92/42/ETY yksinkertaistaminen Elintarvike- ja rehulainsäädäntö (SANCO) // - Rehuaineita ja rehuseoksia koskevien asetusten saattaminen ajan tasalle uudelleenlaadinnalla - Menettelyjen yhdenmukaistamista ja yksinkertaistamista koskevien direktiivien 79/373/ETY ja 96/25/EY uudelleenlaadinta ja yhdistäminen; saatetaan loppuun 2006 Elintarvikkeiden turvallisuus / elintarvikkeiden kanssa kosketuksiin joutuvat aineet (SANCO) // Elintarvikkeiden kanssa kosketuksiin joutuvia tarvikkeita (perustuu direktiiveihin 80/590/ETY ja 89/109/ETY) ja muovitarvikkeita koskevan puitedirektiivin saattaminen ajan tasalle uudelleenlaadinnalla; menettelyjen yhdenmukaistaminen ja yksinkertaistaminen; saatetaan loppuun 2006 Elintarvikkeiden turvallisuus / uuselin tarvikkeet (SANCO) // Uuselintarvikkeita koskevan asetuksen (EY) N:o 258/1997 saattaminen ajan tasalle uudelleenlaadinnalla; keskitetyn luvanantomenettelyn täytäntöönpano; saatetaan loppuun 2006 Kasvinsuojeluaineet* (SANCO/ ENV) // Viiden direktiivin (76/895/ETY, 86/362/ETY, 86/363/ETY, 90/642/ETY, 91/414/ETY) yksinkertaistaminen SLIM-tarkastelun perusteella; saatetaan loppuun 2003 Huumausaineet (JAI) // Euroopan huumausaineiden ja niiden väärinkäytön seurantakeskusta koskevan neuvoston asetuksen (ETY) N:o 302/93 uudelleenlaadinta Verotus (TAXUD) // Pääoman hankintaveroa koskevan direktiivin 69/335/ETY uudelleenlaadinta ajantasaistamista ja yksinkertaistamista varten Tulliliitto* (TAXUD) // Nykyisen tullijärjestelyn tarkistus (vaihe II) suunniteltu vuosiksi 2003-2004 Verotus* (TAXUD) // Kuudennen (77/388/ETY - 28 säädöstä ja noin 150 EYVL:n sivua) ja kahdeksannen (79/1072/ETY) ALV-direktiivin uudelleenlaadinta yksinkertaistamista varten SLIM-tarkastelun perusteella Euroopan sopimusoikeus (SANCO/JAI/ENTR/ MARKT) // Nykyisen, noin 20 alakohtaiseen direktiiviin sisältyvän säännöstön tarkistus Kaksi vaihetta: 1) yhteisten viitteiden kehittäminen peruskäsitteistä käytettävien määritelmien avulla, 2) nykyisen säännöstön tarkastelu ja uusien ehdotusten tekeminen; vaihe I saatetaan loppuun 2007 Sosiaaliala (EMPL) // Naisten ja miesten tasa-arvoa koskevien direktiivien uudelleenlaadinta ajantasaistamista varten Työllisyys (EMPL) // Työterveys- ja työturvallisuuslainsäädännön tarkistus Kilpailu* (COMP) // Neuvoston sulautuma-asetuksen (ETY) N:o 4064/89 ja siihen liittyvien täytäntöönpano- ja tulkintasääntöjen tarkistus; suunniteltu valmistuvaksi vuoden 2003 loppuun mennessä neuvoston työryhmässä saavutetusta edistyksestä riippuen Valtiontuet* (COMP) // Valtiontukimenettelyjen ja -sääntöjen yksinkertaistaminen Kilpailu* (COMP) // Kilpailuoikeutta koskevan komission täytäntöönpanoasetuksen N:o 27/62 ja siihen liittyvien täytäntöönpano- ja tulkintasääntöjen tarkistus; käynnistetään 2003, valmistuu 2004 Jätteet (ENV) // Nykyisen jätelainsäädännön yksinkertaistaminen Ilmanlaatu (ENV) // Puitedirektiiviin 96/62/EY perustuvan ilmanlaatua koskevan lainsäädännön tarkistaminen yksinkertaistamista varten; perustana komission tiedonanto puhtaasta ilmasta (KOM(2001) 245); valmistunee 2005 Liite 3: Yksinkertaistamiseen liittyvät lainsäädäntöehdotukset, jotka komissio on hyväksynyt ja jotka ovat käsiteltävinä muissa toimielimissä Sääntelyala // Hankkeen aihe Moottoriajoneuvoissa käytettävät tuotteet (ENTR) // Uudelleenlaadinta: taustapeilejä koskeva direktiivi 71/127/ETY (KOM(2001) 811, 7.1.2002) ja pyörillä varustettujen maatalous- ja metsätraktoreiden tyyppihyväksyntää koskeva direktiivi 74/150/ETY (KOM(2002) 6, 16.1.2002) Pesuaineet (ENTR) // Uusi asetus (KOM(2002) 485, 4.9.2002), jolla korvataan ja saatetaan ajan tasalle 5 vanhempaa direktiiviä Huumausaineiden lähtöaineet (ENTR) // Uusi asetus (KOM(2002) 494, 10.9.2002), jolla korvataan ja saatetaan ajan tasalle 3 vanhempaa direktiiviä ja 2 vanhempaa asetusta Sähkölaitteet (ENTR) // Sähkömagneettista yhteensopivuutta koskevan direktiivin 89/336/ETY yksinkertaistaminen SLIM-tarkastelun perusteella - KOM(2002) 759, 23.12.2002 Lannoitteet (ENTR) // Uusi asetus (KOM(2001) 508 ja KOM(2002) 318, 14.9.2001), jolla korvataan ja saatetaan ajan tasalle 18 vanhempaa direktiiviä SLIM-tarkastelun perusteella Elintarvikkeiden turvallisuus (SANCO) // - Neljä uutta asetusta ja yksi direktiivi (KOM(2000) 438, 14.7.2000), joilla korvataan ja yksinkertaistetaan elintarvikehygieniaa koskevat nykyiset 17 direktiiviä - Rehujen ja elintarvikkeiden virallista valvontaa koskevien sääntöjen uudelleenlaadinta (komissio hyväksyy helmikuussa 2003) - Rehujen lisäaineita koskevan lainsäädännön uudelleenlaadinta ja yksinkertaistaminen (KOM(2002) 153, 22.3.2002) Maantieliikenne (TREN) // Uusi asetus (KOM(2001) 573), jolla korvataan ajo-olosuhteita koskeva asetus (ETY) N:o 3820/85 ja yksinkertaistetaan sitä Energia (TREN) // Energian toimitusvarmuutta koskevien toimenpiteiden koordinoinnista tehdyt ehdotukset (KOM(2002) 488 lopullinen) Energia (TREN) // Muutetut ehdotukset sähkön ja maakaasun sisämarkkinoita koskevista yhteisistä säännöistä (KOM(2002) 304 lopullinen) Sosiaaliturva (EMPL) // Uusi asetus, jolla korvataan ja laaditaan uudelleen sosiaaliturvajärjestelmien yhteensovittamista koskevat asetukset (ETY) N:o 1408/7 ja 574/72 SLIM-tarkastelun perusteella Julkiset hankinnat (MARKT) // Laaditaan uudelleen 5 vanhaa direktiiviä 2 uudeksi direktiiviksi (KOM(2000) 275 ja 276, 30. ja 31.8.2000), jotka koskevat perinteisiä sektoreita ja julkisia palveluita Ammattipätevyys (MARKT) // Uudelleenlaadintaehdotus (KOM(2002) 119, 7.3.2002), jolla korvataan 35 nykyistä toimenpidettä yhdellä SLIM-tarkastelun perusteella Yhtiöoikeus (MARKT) // Yhtiöoikeutta koskevan ensimmäisen direktiivin sääntöjen yksinkertaistaminen (KOM(2002) 279, 3.6.2002) SLIM-tarkastelun perusteella